Sobre els serveis de localització i la privacitat

Els serveis de localització permeten que aplicacions i llocs web recopilin i utilitzin informació basada en la ubicació actual de l’ordinador. La ubicació aproximada s’estableix utilitzant informació de xarxes Wi-Fi locals, i els serveis de localització la recopilen de manera que no permet identificar-te personalment.

Quan fas servir l’Spotlight o els suggeriments del Safari al Safari, la ubicació del Mac en el moment en què fas una cerca a l’Spotlight o al Safari s’envia a Apple per ajudar a fer que els suggeriments de l’Spotlight i del Safari siguin més rellevants i per millorar altres productes i serveis d’Apple. Si desactives el serveis de localització per als suggeriments de l’Spotlight i del Safari, la teva ubicació precisa no s’enviarà a Apple. Per proporcionar-te suggeriments de cerca rellevants, pot ser que Apple utilitzi l’adreça IP de la connexió a internet per situar aproximadament la teva ubicació fent-la coincidir amb una regió geogràfica.

Les aplicacions a les quals has permès utilitzar els serveis de localització apareixen a la secció Privacitat del tauler de preferències “Seguretat i privacitat”. Les caselles de verificació indiquen si els serveis de localització estan activats o desactivats per a una aplicació. Si no vols permetre l’ús dels serveis de localització en una o més aplicacions, pots desactivar-los desmarcant la casella corresponent al costat de cada aplicació. Si desactives el serveis de localització per a una aplicació, l’ordinador et demanarà que els tornis a activar la propera vegada que l’aplicació intenti utilitzar les teves dades de localització.

També pots desactivar completament els serveis de localització desmarcant l’opció “Activar els serveis de localització” a la secció Privacitat del tauler de preferències “Seguretat i privacitat”. Encara que desactivis els serveis de localització, és possible que aplicacions i llocs web de tercers utilitzin altres mètodes per determinar la teva ubicació. Tanmateix, per motius de seguretat, la informació d’ubicació del Mac es pot utilitzar en cas de trucades d’emergència per accelerar-ne la resposta, tant si tens els serveis de localització activats com si no.

Si deixes que aplicacions o llocs web de tercers utilitzin la teva posició actual, estaràs subjecte a les seves condicions i polítiques de privacitat, i no a la política de privacitat d’Apple. Et recomanem que revisis les seves condicions i polítiques de privacitat per saber com tracten i com utilitzen la informació sobre la teva ubicació.

Fent servir aquestes funcions, acceptes i dones permís perquè Apple i les empreses associades puguin transmetre, recopilar, fer el manteniment, processar i utilitzar aquesta informació com s’ha descrit més amunt.

La informació recopilada per Apple es tractarà en tot moment d’acord amb la política de privacitat d’Apple, disponible a www.apple.com/es/privacy.